
OPINJONI
Il-Kumitat għad-Drittijiet tan-Nisa u l-Ugwaljanza bejn il-Ġeneri jistieden lill-Kumitat għall-Kontroll tal-Baġit, bħala l-kumitat responsabbli, biex jinkorpora dan li ġej fil-mozzjoni għal riżoluzzjoni tiegħu:<RepeatBlock-Dec>
A.	billi l-ugwaljanza bejn il-ġeneri hija wieħed mill-valuri fundaturi tal-Unjoni u l-Unjoni hija impenjata li tippromwovi l-ugwaljanza bejn il-ġeneri fl-attivitajiet kollha tagħha kif minqux fl-Artikolu 8 tat-Trattat dwar il-Funzjonament tal-Unjoni Ewropea (TFUE), u b’hekk tistabbilixxi l-prinċipju tal-integrazzjoni tal-perspettiva tal-ġeneri u l-ibbaġitjar sensittiv għal kwistjonijiet ta’ ġeneru; billi l-ugwaljanza bejn il-ġeneri trid tiġi inkorporata fil-politiki u l-attivitajiet kollha tal-UE;
B.	billi l-Istitut Ewropew għall-Ugwaljanza bejn is-Sessi (EIGE) ġie stabbilit biex jikkontribwixxi għall-promozzjoni tal-ugwaljanza bejn il-ġeneri fl-Unjoni u biex isaħħaħha, inkluż l-integrazzjoni tal-perspettiva tal-ġeneri fil-politiki kollha tal-Unjoni u l-politiki nazzjonali li jirriżultaw, il-ġlieda kontra d-diskriminazzjoni bbażata fuq il-ġeneru, u s-sensibilizzazzjoni taċ-ċittadini tal-Unjoni dwar l-ugwaljanza bejn il-ġeneri, kompitu li fih wera li huwa vitali u effettiv; billi l-programmazzjoni annwali u pluriennali tal-EIGE allinjat b’mod konsistenti mal-prijoritajiet attwali tal-Unjoni; billi l-EIGE appoġġja dejjem aktar lill-aġenziji u l-korpi tal-UE fl-integrazzjoni tal-perspettivi tal-ġeneru fl-ipprogrammar u l-operazzjonijiet tagħhom;
C.	billi l-QFP li jmiss jeħtieġ li jinkorpora l-objettivi tal-ugwaljanza bejn il-ġeneri, l-integrazzjoni tal-perspettiva tal-ġeneri u l-ibbaġitjar sensittiv għal kwistjonijiet ta’ ġeneru fil-programmi kollha ta’ finanzjament;
D.	billi mill-2010 l-Indiċi tal-Ugwaljanza bejn il-Ġeneri ġenerali tal-UE żdied b’7,9 punti, iżda minkejja din ix-xejra ’l fuq fit-tul, l-Indiċi tal-Ugwaljanza bejn il-Ġeneri tal-2025 juri li l-Istati Membri għamlu progress limitat b’punteġġ ta’ 63,4 għall-UE u żieda ta’ 0,8 biss fl-Indiċi tal-Ugwaljanza bejn il-Ġeneri tal-2024; billi skont l-Indiċi tal-2025, l-ugwaljanza bejn il-ġeneri fl-UE fadlilha mill-anqas 50 sena biex tintlaħaq; billi f’oqsma oħra, bħas-saħħa u l-edukazzjoni tan-nisa, il-progress staġna u saħansitra esperjenza rigress; billi l-Indiċi tal-2024 juri disparitajiet kbar fost l-Istati Membri (l-ogħla punteġġ: 82,0; l-aktar punteġġ baxx: 57,5), li jissottolinja l-inugwaljanzi persistenti madwar l-Unjoni u l-ħtieġa għal monitoraġġ u appoġġ kontinwi minn aġenziji bħall-EIGE;
E.	billi l-ugwaljanza bejn il-ġeneri fl-Unjoni ġiet affettwata b’mod partikolari mill-konsegwenzi tal-gwerra fl-Ukrajna, il-kriżi tal-għoli tal-ħajja, li n-nisa huma affettwati b’mod sproporzjonat minnha, u r-rigressjoni kontra l-ugwaljanza bejn il-ġeneri u d-drittijiet tan-nisa, speċjalment fir-rigward tas-saħħa sesswali u riproduttiva u d-drittijiet relatati (SRHR) f’diversi Stati Membri; billi dan ikompli japprofondixxi l-inugwaljanzi u jxekkel l-ugwaljanza bejn il-ġeneri;
F.	billi kemm l-inflazzjoni kif ukoll is-sottofinanzjament fit-tul poġġew pressjoni dejjem akbar fuq il-baġit tal-EIGE, u naqqsu l-kapaċità operattiva tal-EIGE, li wasslu biex l-aġenzija ma jkollhiex biżżejjed persunal u tkun taħt pressjoni finanzjarja permanenti; billi l-evalwazzjoni esterna tal-2022 enfasizzat nuqqas serju ta’ persunal fl-integrazzjoni tal-perspettiva tal-ġeneri, bl-EIGE jkun jista’ jwieġeb għal kwart biss tat-talbiet għall-assistenza teknika; billi l-EIGE għandu rwol ċentrali fl-appoġġ tal-istituzzjonijiet tal-Unjoni u tal-Istati Membri fil-kisba tal-ugwaljanza bejn il-ġeneri; billi huwa għalhekk issottolinja, li l-EIGE jeħtieġ li jiġi pprovdut b’riżorsi finanzjarji u umani suffiċjenti u stabbli biex iwettaq il-kompiti tiegħu;
G.	billi l-inflazzjoni li qed tiżdied u ż-żieda tal-koeffiċjent ta’ korrezzjoni għal-Litwanja qed jaffettwaw l-ispejjeż relatati mas-salarji tal-EIGE, u dan joħloq sfida sinifikanti f’oqsma operattivi ewlenin bħall-għoti ta’ assistenza teknika għall-integrazzjoni tal-perspettiva tal-ġeneri lill-istituzzjonijiet tal-UE u lill-Istati Membri, kif ukoll fl-attivitajiet ta’ ġbir ta’ data tiegħu;
H.	billi l-missjoni ewlenija tal-EIGE tiffoka fuq il-kisba tal-ugwaljanza bejn il-ġeneri fl-UE billi tipprovdi riċerka, tiġbor u tikkomunika d-data, u tiżviluppa metodi biex ittejjeb l-istatistika u l-ġbir tad-data, filwaqt li tkejjel l-istat tal-ugwaljanza bejn il-ġeneri kemm fil-livell tal-UE kif ukoll f’dak tal-Istati Membri; billi l-EIGE kompla jtejjeb il-kwalità u l-komparabbiltà tad-data diżaggregata skont il-ġeneru madwar l-Unjoni, filwaqt li saħħaħ il-bażi tal-evidenza disponibbli għall-istituzzjonijiet tal-UE u l-Istati Membri; billi l-EIGE espanda l-għodod diġitali u l-pjattaformi online tiegħu, u tejjeb l-aċċess għall-istatistika, il-gwida metodoloġika u r-riżorsi prattiċi għal dawk li jfasslu l-politika u għall-partijiet ikkonċernati; billi l-EIGE saħħaħ il-kooperazzjoni tiegħu mal-uffiċċji nazzjonali tal-istatistika u mal-awtoritajiet kompetenti; billi l-ħidma tal-EIGE dwar il-vjolenza abbażi tal-ġeneru, bħall-istħarriġ tal-UE dwar il-vjolenza abbażi tal-ġeneru, li ppreżenta riżultati ewlenin ibbażati fuq data mis-27 Stat Membru kollha, appoġġjat l-objettiv tal-Unjoni li ttejjeb il-prevenzjoni, il-ġbir tad-data u l-koordinazzjoni tal-politika f’dan il-qasam;
I.	billi l-EIGE ġie assenjat kompiti addizzjonali marbuta mal-implimentazzjoni u l-monitoraġġ ta’ Direttivi tal-UE li għadhom kif ġew adottati, inklużi d-Direttiva (UE) 2022/2381 dwar it-titjib tal-bilanċ bejn il-ġeneri fost diretturi ta’ kumpaniji elenkati, id-Direttiva (UE) 2023/970 dwar paga ugwali għal xogħol ugwali jew xogħol ta’ valur ugwali, id-Direttiva (UE) 2019/1158 dwar il-bilanċ bejn ix-xogħol u l-ħajja privata għall-ġenituri u għall-persuni li jindukraw, id-Direttivi (UE) 2024/1499 u 2024/1500 dwar standards vinkolanti għall-korpi tal-ugwaljanza u d-Direttiva (UE) 2024/1385 dwar il-ġlieda kontra l-vjolenza kontra n-nisa u l-vjolenza domestika, kif ukoll l-adeżjoni tal-UE għall-Konvenzjoni tal-Kunsill tal-Ewropa dwar il-Prevenzjoni u l-Ġlieda Kontra l-Vjolenza fuq in-Nisa u l-Vjolenza Domestika, l-hekk imsejħa Konvenzjoni ta’ Istanbul;
J.	billi dawn l-obbligi l-ġodda jirrikjedu kapaċità msaħħa għall-monitoraġġ leġiżlattiv, għar-rapportar tal-konformità u għall-ġbir tad-data, inklużi mill-anqas ħames karigi addizzjonali ta’ Aġenti Temporanji u erba’ karigi ta’ Aġenti Kuntrattwali kif identifikati mill-EIGE, b’mod partikolari biex jerġgħu jiddaħħlu l-karigi mnaqqsa f’ċikli baġitarji preċedenti; billi r-Regolament il-ġdid tal-UE dwar iċ-Ċibersigurtà jirrikjedi li l-EIGE jsaħħaħ is-sistemi taċ-ċibersigurtà tiegħu, inkluż bil-ħatra ta’ Uffiċjal taċ-Ċibersigurtà u t-twettiq ta’ valutazzjonijiet u awditi regolari; billi l-EIGE jkun jeħtieġ Aġent Kuntrattwali wieħed (FG IV) għal Uffiċjal taċ-Ċibersigurtà u riżorsi baġitarji msaħħa biex jissodisfa dawn ir-rekwiżiti; billi l-EIGE huwa obbligat li jħallas EUR 200 000 għall-akkwist ta’ software finanzjarju ġdid obbligatorju SUMMA, li jirrappreżenta kważi 15 % tal-baġit tat-Titolu II tiegħu; billi din id-domanda baġitarja taffettwa b’mod sproporzjonat lill-aġenziji iżgħar; billi r-rappreżentanza bbilanċjata bejn il-ġeneri fi ħdan il-persunal għandha dejjem tiġi promossa fl-aġenziji kollha tal-UE kif ukoll fi ħdan l-EIGE permezz ta’ proċeduri ta’ reklutaġġ sensittivi għall-ġeneru;
1.	Ifakkar li l-EIGE ġie stabbilit biex jikkontribwixxi u jsaħħaħ il-promozzjoni ta’ riċerka indipendenti dwar l-ugwaljanza bejn il-ġeneri, jipproduċi data u għodod biex jgħin lill-UE u lill-Istati Membri tagħha jfasslu politiki inklużivi u trasformattivi għall-ġeneru, li huma politiki li jindirizzaw il-kawżi ewlenin tal-inugwaljanza bejn il-ġeneri billi jisfidaw normi diskriminatorji, diviżjoni inugwali tal-poter u prattiki dannużi u li għandhom l-għan li jbiddlu l-attitudnijiet u l-imġiba tas-soċjetà lejn ugwaljanza reali bejn il-ġeneri, u jintegraw l-ugwaljanza bejn il-ġeneri fil-politiki kollha tagħhom; jinnota l-importanza tad-disponibbiltà ta’ data affidabbli diżaggregata skont il-ġeneru sabiex ikun jista’ jsir tfassil ta’ politika bbażat fuq l-evidenza; jenfasizza l-urġenza li l-Unjoni tavvanza fl-ugwaljanza bejn il-ġeneri fid-dawl tal-kriżi li għaddejja bħalissa bħall-gwerer u l-kriżi klimatika; jenfasizza wkoll ir-rigressjoni kontra l-ugwaljanza bejn il-ġeneri minn movimenti kontra l-ġeneru u kontra d-demokrazija;
2.	Jilqa’ l-kooperazzjoni li għaddejja bejn l-EIGE u l-Kumitat għad-Drittijiet għad-Drittijiet tan-Nisa u l-Ugwaljanza bejn il-Ġeneri (FEMM), b’mod partikolari l-kontribut tal-Istitut għall-isforzi kontinwi tal-Kumitat fir-rigward tal-vjolenza abbażi tal-ġeneru, il-bilanċ bejn ix-xogħol u l-ħajja privata, id-differenza bejn il-ġeneri fil-pagi u fil-pensjonijiet, l-impatt tal-kriżijiet fuq in-nisa, l-integrazzjoni tal-perspettiva tal-ġeneri u l-ibbaġitjar sensittiv għal kwistjonijiet ta’ ġeneru; jinnota l-kontribut siewi li l-EIGE jista’ jagħti lill-Kumitati kollha tal-Parlament Ewropew u aġenziji oħra tal-UE sabiex tiġi integrata aħjar l-perspettiva tal-ġeneri fil-politiki kollha tal-UE; 
3.	Itenni t-talba tal-Parlament għal aktar finanzjament u persunal għall-EIGE, f’konformità mat-talbiet dejjem jiżdiedu għal assistenza teknika u spejjeż operattivi ogħla; jistieden għalhekk lill-Kummissjoni tipproponi r-riżorsi meħtieġa għall-Aġenzija biex tkun tista’ twettaq il-kompiti tagħha u twieġeb għal aktar talbiet għal għarfien espert, filwaqt li tiżgura l-kontinwità operattiva u ssaħħaħ il-kapaċitajiet analitiċi u ta’ koordinazzjoni tal-aġenzija; jitlob żieda ta’ 17 % fit-Tabella ta’ Persunal attwali tiegħu biex titqies il-ħtieġa ta’ mill-anqas ħames karigi addizzjonali ta’ Aġenti Temporanji (AD) u erba’ karigi addizzjonali ta’ Aġenti Kuntrattwali, kif ukoll karigi ddedikati għaċ-ċibersigurtà, il-protezzjoni tad-data u l-implimentazzjoni ta’ obbligi leġiżlattivi ġodda; jisħaq fuq il-ħtieġa li jitnaqqsu l-ammonti eċċessivi ta’ xogħol li bħalissa qed jinġarru mill-persunal tal-EIGE; jappella għal baġit pluriennali prevedibbli u stabbli għall-EIGE, li jnaqqas ir-riporti rikorrenti u jippermetti ppjanar fit-tul u xogħol ta’ riċerka u jiżgura ambjent tax-xogħol b’saħħtu u produttiv;
4.	Jinnota l-eżekuzzjoni kontinwa tal-baġit tal-EIGE ta’ 95 % tal-programm ta’ ħidma tiegħu u l-ilħuq tal-miri fid-dokument ta’ programmazzjoni emendat 2024-2026, minkejja n-nuqqas ta’ persunal u r-riporti għoljin, u li l-Qorti Ewropea tal-Awdituri kkonfermat li l-kontijiet tiegħu jippreżentaw b’mod ġust il-pożizzjoni finanzjarja tiegħu;
5.	Jenfasizza li fl-2024, l-EIGE laħaq l-objettivi strateġiċi tiegħu li jikkontribwixxi għal politika u teħid ta’ deċiżjonijiet infurmati aħjar u bbażati fuq l-evidenza biex tinkiseb l-ugwaljanza bejn il-ġeneri u tiġi miġġielda d-diskriminazzjoni bbażata fuq is-sess; li jappoġġja l-integrazzjoni ta’ perspettiva tal-ġeneru fil-politiki tal-UE u l-politiki nazzjonali li jirriżultaw; u li tiġi promossa b’mod effettiv l-ugwaljanza bejn il-ġeneri għall-partijiet ikkonċernati ewlenin u l-gruppi fil-mira; jenfasizza wkoll li dawn il-kisbiet saru minkejja nuqqas strutturali ta’ persunal, li jikkonferma l-ħtieġa ta’ riżorsi addizzjonali biex tiġi ssalvagwardjata l-prestazzjoni futura;
6.	Iwissi li mingħajr persunal u investiment addizzjonali mmirati, l-EIGE jirriskja li ma jkunx jista’ jissodisfa l-obbligi tiegħu li jirriżultaw minn leġiżlazzjonijiet li għadhom kif ġew adottati jew isostni aktar talbiet li jirriżultaw minn inizjattivi ta’ politika ġodda tal-Unjoni; jisħaq li t-talbiet baġitarji bħall-akkwist ta’ SUMMA jkomplu joħolqu pressjoni fuq il-baġit tal-EIGE; jissottolinja li aktar allokazzjonijiet baġitarji jridu jqisu l-infiq obbligatorju li l-aġenziji huma mistennija jagħmlu; jappella għal baġit stabbli u msaħħaħ għall-EIGE bħala waħda mill-prijoritajiet relatati mal-ugwaljanza bejn il-ġeneri fil-Qafas Finanzjarju Pluriennali (QFP) li jmiss, filwaqt li jiġi żgurat li l-aġenzija tkun tista’ tkompli tipprovdi riċerka, data u appoġġ politiku ta’ kwalità għolja fil-prijoritajiet kollha tal-Unjoni;
7.	Huwa tal-opinjoni li d-Direttur tal-Istitut Ewropew għall-Ugwaljanza bejn il-Ġeneri jista’ jingħata l-kwittanza għall-implimentazzjoni tal-baġit tal-Istitut għas-sena finanzjarja 2024.
</RepeatBlock-Dec>

[bookmark: FootprintPageAD]ANNESS: DIKJARAZZJONI TAL-KONTRIBUT
<FootprintIntro>Ir-rapporteur għal opinjoni tiddikjara, taħt ir-responsabbiltà esklużiva tagħha, li  fl-opinjoni tagħha  ma inkludiet ebda kontribut mingħand rappreżentanti ta’ gruppi ta’ interess li jaqgħu fil-kamp ta’ applikazzjoni tal-Ftehim Interistituzzjonali dwar Reġistru Obbligatorju ta’ Trasparenza[footnoteRef:1], jew mingħand rappreżentanti ta’ awtoritajiet pubbliċi ta’ pajjiżi terzi, inklużi l-missjonijiet diplomatiċi u l-ambaxxati tagħhom, li għandhom jiġu elenkati f’dan l-Anness f’konformità mal-Artikolu 8 tal-Anness I tar-Regoli ta’ Proċedura.</FootprintIntro> [1:    Il-Ftehim Interistituzzjonali tal-20 ta’ Mejju 2021 bejn il-Parlament Ewropew, il-Kunsill tal-Unjoni Ewropea u l-Kummissjoni Ewropea dwar Reġistru Obbligatorju ta’ Trasparenza (ĠU L 207, 11.6.2021, p. 1, ELI: http://data.europa.eu/eli/agree_interinstit/2021/611/oj).] 

